ประกาศแนวปฏิบัติ  
ที่ นป. 1/2564

เรื่อง การยกเลิกประกาศแนวปฏิบัติ เรื่อง โครงการทดสอบนวัตกรรม  
ในกระบวนการรวบรวมและประเมินข้อมูลของลูกค้า

(KYC Regulatory Sandbox)

\_\_\_\_\_\_\_\_\_\_\_\_\_\_\_\_\_\_\_\_\_

โดยที่คณะกรรมการกำกับตลาดทุนได้ออกหลักเกณฑ์เกี่ยวกับมาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์ และผู้ประกอบธุรกิจสัญญาซื้อขายล่วงหน้า ซึ่งหลักเกณฑ์ดังกล่าวได้กำหนดให้ผู้ประกอบธุรกิจรวบรวมและประเมินข้อมูล  
ของลูกค้าก่อนเริ่มให้บริการเพื่อวัตถุประสงค์ในการทำความรู้จักลูกค้า และเพื่อประโยชน์ในการปฏิบัติตามหลักเกณฑ์ดังกล่าว สำนักงานได้ออกประกาศแนวปฏิบัติ ที่ นป. 5/2563 เรื่อง แนวทางปฏิบัติในการนำเทคโนโลยีมาใช้ในการทำความรู้จักลูกค้า ลงวันที่ 23 ธันวาคม พ.ศ. 2563 ซึ่งได้กำหนดแนวทางเกี่ยวกับ  
การรวบรวมและประเมินข้อมูลของลูกค้าโดยการนำเทคโนโลยีมาใช้เพื่อทำความรู้จักลูกค้าและจัดประเภทลูกค้าแล้ว ผู้ประกอบธุรกิจจึงสามารถดำเนินการตามประกาศแนวปฏิบัติดังกล่าวได้ โดยไม่จำเป็นต้องเข้าร่วมโครงการทดสอบนวัตกรรมในกระบวนการรวบรวมและประเมินข้อมูลของลูกค้า (KYC Regulatory Sandbox) สำนักงานจึงเห็นควรยกเลิกประกาศแนวปฏิบัติ ที่ นป. 3/2560 เรื่อง โครงการทดสอบนวัตกรรมในกระบวนการรวบรวมและประเมินข้อมูลของลูกค้า (KYC Regulatory Sandbox) ลงวันที่ 23 พฤษภาคม พ.ศ. 2560

ประกาศ ณ วันที่ 1 มิถุนายน พ.ศ. 2564

(นางสาวรื่นวดี สุวรรณมงคล)

เลขาธิการ

สำนักงานคณะกรรมการกำกับหลักทรัพย์และตลาดหลักทรัพย์